《浙省有收米价平减诗以志慰》
清代·弘历

两浙昨逢灾，米价顿踊贵。赈恤纵多方，补救仅稍济。

夏收今年纵，额手幸天赐。秋初闻望霖，切切愁不置。

旋即报沾足，其苏方快意。漕粟仍截留，采籴无所事。

以此争流通，市售转平易。民获豆釜资，商收奇赢利。

乃知大造力，好生诚普惠。追思去岁歉，愚民法轻试。

叫呶岂乐为，亦为饔飧计。姑息虑易逞，教化惭未逮。

何如庆逢年，民生自畅遂。